《德骥篇》
宋代·孙岩

西家白马知曳练，东家赤马如驱电。
时时并辔刷长鞭，羞杀分飞伯劳燕。
白马不防牛有角，惨甚兵间中矛矟。
不出能令赤马疑，隔巷来奔初不约。
踌躇血地嘶鸣哀，悲风飒飒惊条枚。
皦然德骥非凡材，牧人驱迫去复回。
物於俦匹且如此，何况世间贞信士。
管仲败余勤鲍叔，孝章厄极悲文举。
茂弘将坐白其忠，叔翰当收脱之死。
乞兵欲赴雍丘危，突围竟雪都昌耻。
虽云志计有伸屈，至今挠弱闻风起。
利灾乐祸无故情，东家无恙汝得乘。

作者简介：徽州休宁人，字次皋，号爽山。孙嵩弟。诗清劲苦淡，如其为人。有《爽山集》。